Článok 36 CRR obsahuje požiadavku, aby banky odpočítavali majetok dôchodkového fondu so stanovenými požitkami od vlastného kapitálu Tier 1. Dôvodom tohto prístupu je, že schopnosť týchto aktív absorbovať straty je z prudenciálneho hľadiska neistá. V prípade, že by sa banka dostala do konkurzu alebo krízovej situácie, tieto aktíva by neboli k dispozícii na pokrytie strát.

Revízia medzinárodného účtovného štandardu č. 19 „zamestnanecké požitky“ (ďalej len „IAS 19“) viedla k zmenám v oceňovaní dôchodkových fondov so stanovenými požitkami. Článok 519 CRR obsahuje mandát pre Komisiu, aby vypracovala správu pre Európsky parlament a Radu o tom, či by revidované štandardy IAS 19 v spojení s odpočítaním čistého majetku v dôchodkovom fonde uvedeným v článku 36 ods. 1 písm. e) viedli k nenáležitej volatilite vlastných zdrojov inštitúcie.

V tejto súvislosti je potrebné poznamenať, že Výbor európskych orgánov bankového dohľadu (CEBS) ako predchodca EBA pripomienkoval predchádzajúcu verziu štandardu IAS 19, pričom vyjadril obavy v súvislosti s „prístupom koridoru“ a navrhol ho zrušiť na základe prechodných ustanovení. Zatiaľ čo štandardom IAS 19 sa zrušil prístup koridoru pre aktuárske zisky a straty, CRR poskytlo prechodné ustanovenia s cieľom zmierniť vplyv na vlastné zdroje.

2.3.Prechodné opatrenia podľa CRR

V CRR sa stanovujú prechodné opatrenia na všeobecné zmiernenie vplyvu zmien v štandarde IAS 19 a odpočítania majetku dôchodkového fondu so stanovenými požitkami:

1.všeobecné postupné zavádzanie odpočítavania majetku dôchodkového fondu so stanovenými požitkami od roku 2014 do roku 2017, ktoré sa umožňuje podľa článku 469 ods. 1 písm. a) a článku 478 CRR;

2.osobitné postupné zavádzanie vplyvu zmien v štandarde IAS 19 od roku 2014 do roku 2018 podľa článku 473 CRR;

3.postupné rušenie filtrov používaných na vnútroštátnej úrovni od roku 2014 do roku 2018 podľa článku 481 CRR.

3.Posúdenie potenciálneho zavedenia volatility v dôsledku revízie štandardu IAS 19

Na základe správy EBA sa analýza vplyvu revízie štandardu IAS 19 v spojení s odpočítaním majetku dôchodkového fondu so stanovenými požitkami podľa článku 36 ods. 1 písm. e) CRR posudzuje týmto spôsobom:

3.1.Vplyv, ktorý závisí od kompenzácie ziskov alebo strát

Ak inštitúcia vykazuje v súvahe čistý majetok dôchodkového fondu so stanovenými požitkami a v rovnakej výške kompenzuje zisk alebo stratu, nedôjde k volatilite vlastných zdrojov. Iba ak inštitúcia vykazuje čistý majetok dôchodkového fondu so stanovenými požitkami bez príslušného zisku alebo straty, môže odpočítanie čistého majetku dôchodkového fondu so stanovenými požitkami viesť k volatilite vlastných zdrojov.

3.2.Vplyv pri počiatočnom uplatňovaní revidovaného štandardu IAS 19

Vplyv odpočítania čistého majetku dôchodkového fondu so stanovenými požitkami od vlastných zdrojov pri prvom uplatňovaní bude pre väčšinu inštitúcií obmedzený vzhľadom na nízku úroveň čistého majetku dôchodkového fondu so stanovenými požitkami v rámci predchádzajúceho, ako aj revidovaného štandardu IAS 19. Navyše bude pre väčšinu inštitúcií negatívny vplyv na vlastný kapitál Tier 1 ešte viac obmedzený, pretože úroveň nevykázaných aktuárskych strát v porovnaní s ich kapitálovou pozíciou je nízka. Podstatný vplyv môže zaznamenať iba malý počet inštitúcií, ktoré majú významný majetok v dôchodkovom fonde so stanovenými požitkami. Najmä existencia významných nevykázaných aktuárskych strát by mohla viesť k zníženiu vlastných zdrojov.

3.3.Všeobecné posúdenie obmedzenej volatility zavedenej revidovaným štandardom IAS 19

Na základe správy EBA možno dospieť k záveru, že účtovné a prudenciálne zmeny spôsobia v priemere iba miernu volatilitu vlastných zdrojov. Pre niektoré inštitúcie a v niektorých krajinách môže byť vplyv na volatilitu vlastných zdrojov vyšší v závislosti od veľkosti a výkonnosti dôchodkového fondu so stanovenými požitkami vzhľadom na kapitálovú pozíciu inštitúcie.

Okrem toho, akúkoľvek zmenu v používaných aktuárskych predpokladoch možno vnímať ako zlepšenie zosúladenia účtovných hodnôt dôchodkového fondu so stanovenými požitkami so „skutočnou“ angažovanosťou inštitúcie a ekonomikou transakcie.